തിരുവനന്തപുരത്ത് വീട്ടമ്മയ്ക്ക് നേരെ ഭര്ത്താവിന്റെ ക്രൂരമര്ദ്ദനം നട്ടെല്ലിനും വാരിയെല്ലിനും ഗുരുതര പരിക്ക്, അടിയേറ്റ് ബോധം നഷ്ടമായിട്ടും അക്രമം തുടര്ന്നു തിരുവനന്തപുരം: സ്ഥിരമായി മദ്യപിച്ചെത്തി പ്രശ്നങ്ങളുണ്ടാക്കുന്നതിനാല് വിവാഹമോചനം തേടിയതിന്റെ പ്രതികാരത്തില് യുവതിയെ ഭര്ത്താവ് ക്രൂരമായി ഉപദ്രവിച്ചു. പുല്ലുവിള സ്വദേശിനി ജെസിയെ ഭര്ത്താവ് വര്ഗീസാണ് ക്രൂരമായി മര്ദ്ദിച്ചത്. ആക്രമണത്തിന് ഇരയായ ജെസിയെ അയല്വാസിയായ യുവാവ് എത്തിയാണ് രക്ഷപ്പെടുത്തിയത്. ഗുരുതര പരിക്കുകളോടെ മെഡിക്കല് കോളേജില് ചികിത്സയിലാണ് ഇവര്. വെളളിയാഴ്ച രാത്രി മകനെ ട്യൂഷന് വിട്ട ശേഷം വീട്ടിലെ അടുക്കളയില് നിന്നിരുന്ന ജെസിയെ പിന്നിലൂടെ വന്ന വര്ഗീസ് പിടികൂടി മര്ദ്ദിച്ചു. തുടര്ന്ന് രക്തം വാര്ന്ന് ബോധം നഷ്ടപ്പെട്ട് ജെസി വീണു. ആദ്യം പിന്മാറിയ വര്ഗീസ് വീണ്ടും വന്ന് ജെസിയെ മര്ദ്ദിക്കാന് തുടങ്ങി. ഈ ബഹളം കേട്ട് ഓടിയെത്തിയ അയല്വാസിയാണ് ജെസിയെ രക്ഷിച്ചത്. 13 വര്ഷം മുന്പാണ് ജെസിയും വര്ഗീസും വിവാഹിതരായത്. സ്ഥിരം മദ്യപാനിയായ വര്ഗീസ് ജെസിയെ മര്ദ്ദിക്കുന്നത് പതിവായിരുന്നു. തുടര്ന്ന് ആറ് മാസം മുന്പ് വിവാഹമോചനത്തിന് ജെസി അപേക്ഷ നല്കി. ഇതിന്റെ പ്രതികാരമായിരുന്നു മര്ദ്ദനം. മുന്പും ഇയാള്ക്കെതിരെ പൊലീസില് പരാതി നല്കിയെങ്കിലും അതെല്ലാം ഒത്തുതീര്ക്കുകായിരുന്നെന്ന് ബന്ധുക്കള് പറഞ്ഞു. ആശുപത്രിയില് ചികിത്സയിലുളള ജെസിക്ക് ഇപ്പോള് ബോധം തെളിഞ്ഞിട്ടുണ്ട്. ഇവരുടെ ബന്ധുക്കളുടെ പരാതിയില് വര്ഗീസിനെ അറസ്റ്റ് ചെയ്തിട്ടുണ്ട്.